KIRJALLINEN KYSYMYS E-1334/02 esittäjä(t): María Sornosa Martínez (PSE) komissiolle. Golfkentät ja veden juoksuttaminen Ebro-joelta (Espanjan kansallinen vesistöjä koskeva ohjelma — Plan Hidrológico Nacional).



Virallinen lehti nro 277 E , 14/11/2002 s. 0188 - 0189



KIRJALLINEN KYSYMYS E-1334/02 esittäjä(t): María Sornosa Martínez (PSE) komissiolle (8. toukokuuta 2002) Aihe: Golfkentät ja veden juoksuttaminen Ebro-joelta (Espanjan kansallinen vesistöjä koskeva ohjelma Plan Hidrológico Nacional) Ympäristöjärjestö Greenpeace julkisti äskettäin tiedotteen, jossa se väittää, että Ebron valuma-alueelta (joka kuuluu Espanjan kansalliseen vesistöjä koskevaan ohjelmaan) juoksutettava vesi tullaan käyttämään niiden useiden golfkenttien hoitoon, joita suunnitellaan rakennettavaksi sellaisille vähävetisille alueille, joille vesi kuljetetaan. Ympäristöjärjestön edustajat ovat laskeneet, että Espanjan itäosassa ollaan toteuttamassa 66 uutta matkailuun ja urheiluun liittyvää hanketta, joiden yhteydessä rakennetaan hotelleja ja loma-asuntoja. Greenpeacen toimittamien tietojen mukaan suunnitteilla on rakentaa 34 golfkenttää Murcian maakuntaan, 24 golfkenttää Alicanteen, viisi golfkenttää Valenciaan ja kolme golfkenttää Castellóniin. Lisäksi on saatu tieto, jonka mukaan alueen maankäyttö olisi luokiteltu uudelleen vapaa-ajan asuntojen ja uusien golfkenttien rakentamiseksi. Komissio tarkensi vastauksessaan esittämääni kysymykseen Golfkentät ja vesivarat Euroopan unionissa (E-0811/01(1)), että direktiivissä 2000/60/EY(2) lueteltuihin toimiin sisältyy ensinnäkin vesistöalueiden olosuhteiden ja kyseisten alueiden vesiin kohdistuvien paineiden analysointi ja että toisaalta on otettava huomioon lannoitteiden ja muiden kemiallisten aineiden (joita käytetään golfkentillä) käyttö. Vaikka kyseisten toimien toteuttamiselle onkin annettu erilaisia määräaikoja, yhteisön lainsäädännön osalta ovat selvästi voimassa vahinkojen torjumisen periaate (sopimus Euroopan unionista) sekä tähänastinen oikeuskäytäntö, joka velvoittaa kunnioittamaan direktiivin periaatteita heti direktiivin hyväksymisestä lähtien. Seuraavia kysymyksiä esitettäessä otetaan huomioon, että komissio käsittelee edelleen kansalaisten esittämiä valituksia, jotka koskevat Espanjan kansallisen vesistöjä koskevan ohjelman ja unionin kestävän kehityksen strategian välistä ristiriitaa (ohjelma ei täytä ympäristöasioista annettua yhteisön säännöstöä), ja että suunnitellut golfkentät ovat yksi oire kansallisen vesistöjä koskevan ohjelman kestämättömyydestä. Onko komissio sitä mieltä, että mainittujen 66 kohteen rakentaminen Espanjan itäosaan on selvästi ristiriidassa vesipolitiikan puitedirektiivin sekä perustamissopimukseen sisältyvän vahinkojen torjumisen periaatteen kanssa? Onko komissio sitä mieltä, että kun se antaa lausunnon kansalaisten esittämistä valituksista, jotka koskevat Espanjan kansallista vesistöjä koskevaa ohjelmaa, lausuntoon pitäisi sisällyttää arvio golfkenttien vaatimasta vesimäärästä? (1) EYVL C 340 E, 4.12.2001, s. 99. (2) EYVL L 327, 22.12.2000, s. 1. Margot Wallströmin komission puolesta antama vastaus (14. kesäkuuta 2002) Komissio on saanut kopion kansallisesta vesistöjä koskevasta ohjelmasta annetusta laista 10/2001, jonka useissa kohdissa ja etenkin 17 artiklassa käsitellään kuljetettujen vesien käyttöä. Kyseisessä artiklassa todetaan, että näillä vesimäärillä täydennetään olemassa olevia vesivaroja sekä turvataan juomaveden saantia nyt ja tulevaisuudessa. Toisena tarkoitusperänä on parantaa pohjavettä johtavien kerrostumien tilaa. Kolmannessa kohdassa todetaan lopuksi, että vettä voidaan käyttää nykyisessä mittakaavassa viljelysten kasteluun (kunkin jokialtaan hallintosuunnitelman määräysten mukaisesti). Siinä myös todetaan, että uusien kastelualueiden luominen tai vanhojen laajentaminen ei ole mahdollista. Komissio suhtautuu myönteisesti siihen, että eräs ratkaisevista kysymyksistä liittyy muualta kuljetetun veden käyttöluvan erityisperusteisiin ja ehtoihin. Etenkin kastelukäytön osalta kansallisesta vesistöjä koskevasta ohjelmasta laaditun lain sisältämänä ehtona on, että muualta kuljetettua vettä ei voida käyttää uusien tai laajennettujen alueiden kasteluun eikä käyttötarpeisiin, joissa ei katsota olevan kysymys juomavedestä. Komissio katsoo, että uusien kuljetetulla vedellä kasteltujen alueiden kieltäminen sulkisi pois mahdollisuuden käyttää vettä uusien golfkenttien perustamiseen. Tammikuussa 2002 valmistuneessa kansallisen vesistöjä koskevan ohjelman strategisessa ympäristöarvioinnissa Espanjan viranomaiset esittävät analyysinsä tilanteesta sekä Espanjan vesivaroja koskevat odotukset, joissa on määritelty ympäristövaikutukset ja vesipulasta aiheutuvat ongelmat. Siinä osoitetaan myös vesipulan pääasialliset ympäristövaikutukset ja mahdollisesti saavutettavat parannukset, jos ehdotettu veden kuljetus toteutetaan. Asiakirja on yli 150-sivuinen ja erittäin yksityiskohtainen. Komission ensimmäinen tekninen arvio strategisesta ympäristöarvioinnista on valmistunut. Tämän johdosta komissio on lähettänyt Espanjan vesihallinnon johdolle joukon havaintoja, huomautuksia ja kysymyksiä. Komissio aikoo siis jatkaa vuoropuhelua Espanjan viranomaisten kanssa varmistaakseen, että asiaankuuluvia yhteisön lainsäädännön kohtia noudatetaan kaikilta osin.